b'\n_START_ARTICLE_\nNuhalna svetlina\n_START_PARAGRAPH_\nNuhalna (tilni\xc4\x8dna) svetlina je teko\xc4\x8dina, nabrana pod ko\xc5\xbeo v zatilju nerojenega otroka. Svetlina se imenuje zato, ker je to obmo\xc4\x8dje na ultrazvo\xc4\x8dni sliki svetlej\xc5\xa1e od okolice._NEWLINE_Nuhalna svetlina se pri plodu pojavi med 11. in 14. tednom nose\xc4\x8dnosti; v tem \xc4\x8dasu se mezgovni sistem in ledvice \xc5\xa1e razvijajo, zato se teko\xc4\x8dina ne more normalno odvajati in se nabira v obmo\xc4\x8dju zatilja, kjer je ko\xc5\xbea zelo raztegljiva. Posledica je nuhalna svetlina, ki jo opazimo z ultrazvokom. Ko se mezgovni sistem popolnoma razvije, svetlina izgine._NEWLINE_Opazovanje nuhalne svetline je zadnja leta pomembna metoda predrojstvene diagnostike. Na ultrazvo\xc4\x8dni sliki lahko s pove\xc4\x8davo v nuhalni svetlini opazimo dolo\xc4\x8dene nepravilnosti, ki ka\xc5\xbeejo na genske abnormalnosti, zlasti sr\xc4\x8dne anomalije in Downov sindrom.\n_START_SECTION_\nMerjenje nuhalne svetline\n_START_PARAGRAPH_\nMerjenje nuhalne svetline je presejalni poskus in ne diagnosti\xc4\x8dna metoda. To pomeni, da se pri dele\xc5\xbeu otrok pojavi la\xc5\xbeni negativni izid (\xc4\x8deprav ima plod anomalije, tega preiskava ne poka\xc5\xbee) ali la\xc5\xbeni pozitivni izid (pri zdravem plodu preiskava poka\xc5\xbee na anomalije)._NEWLINE_Preiskava nuhalne svetline se ne opravi pri vseh nose\xc4\x8dnicah, marve\xc4\x8d se lahko zanjo nose\xc4\x8dnica prostovoljno odlo\xc4\x8di in je samopla\xc4\x8dni\xc5\xa1ka. Preiskava nuhalne svetline je smotrna zlasti pri nose\xc4\x8dnicah, za katere velja statisti\xc4\x8dno zvi\xc5\xa1ano tveganje za anomalije pri plodu, na primer pri starej\xc5\xa1ih nose\xc4\x8dnicah ali nose\xc4\x8dnicah z genskimi boleznimi v sorodstvu.\n_START_SECTION_\nVrednosti meritev\n_START_PARAGRAPH_\nPri plodu med 11. in 14. tednom nose\xc4\x8dnosti je nuhalna svetlina povpre\xc4\x8dno velika 1-2,5 mm. Vrednosti vi\xc5\xa1je od 3,0 mm veljajo za povi\xc5\xa1ane, nad 6,0 mm pa mo\xc4\x8dno povi\xc5\xa1ane._NEWLINE_Statisti\xc4\x8dno je kromosomska mutacija prisotna pri 2 od 10 otrok z nuhalno svetlino ve\xc4\x8djo od 3,0 mm. Nekateri zdravniki svetujejo analizo kromosomov pri svetlini, ve\xc4\x8dji od 2,5 mmm, zlasti zato, ker gre za preiskavo, ki lahko poka\xc5\xbee tudi la\xc5\xbene negativne izide._NEWLINE_Pogostej\xc5\xa1i od la\xc5\xbenih negativnih so la\xc5\xbeni pozitivni rezulati. Torej preiskava poka\xc5\xbee na anomalije, \xc4\x8deprav je otrok zdrav. Razlog za la\xc5\xbene pozitivne rezultate je \xc4\x8desto napaka pri merjenju; zdravnik lahko namre\xc4\x8d nuhalno svetlino zamenja s plodnikom in izmeri preveliko vrednost.'